Toshkent viloyatida obodonlashtirish ishlarini yanada takomillashtirish chora-tadbirlari to‘g‘risida

Toshkent viloyatini ijtimoiy-iqtisodiy rivojlantirish bo‘yicha qabul qilingan dasturlar ijrosini ta’minlash, viloyatning shahar va tumanlari infratuzilmasini takomillashtirish, viloyat hududlarini obodonlashtirish va ko‘kalamzorlashtirish, shuningdek, aholi turmush darajasini yanada yaxshilash, uning farovonligini ta’minlovchi keng ko‘lamli dasturlarda belgilangan tadbirlarni amalga oshirish maqsadida Vazirlar Mahkamasi qaror qiladi: 
 1. Toshkent viloyati hokimligining Toshkent viloyati hokimligi huzurida Obodonlashtirish bosh boshqarmasini tashkil etish to‘g‘risidagi taklifiga rozilik berilsin.
 2. Quyidagilar:
 Toshkent viloyati hokimligi huzuridagi Obodonlashtirish bosh boshqarmasining (keyingi o‘rinlarda Obodonlashtirish bosh boshqarmasi deb ataladi) tashkiliy tuzilmasi 1-ilovaga muvofiq; 
 Toshkent viloyati hokimligi huzuridagi Obodonlashtirish bosh boshqarmasi apparatining tuzilmasi 2-ilovaga muvofiq tasdiqlansin.
 Toshkent viloyati hokimiga xodimlarning shtatdagi belgilangan soni doirasida Obodonlashtirish bosh boshqarmasining apparati tuzilmasiga hamda shahar va tuman Obodonlashtirish boshqarmalari tuzilmalariga o‘zgartirishlar kiritish huquqi berilsin. 
 3. Quyidagilar Obodonlashtirish bosh boshqarmasining asosiy vazifalari etib belgilansin:
 sanitariya normalari, qoidalari va gigiyena normativlariga muvofiq obodonlashtirish obyektlarini saqlash, ulardan foydalanish ishlarini o‘z vaqtida tashkil etish va sifatli bajarish; 
 Toshkent viloyati shaharlar va tumanlar Obodonlashtirish boshqarmalarining faoliyatini samarali tashkil etish hamda muvofiqlashtirib borish;
 mavsumiy talablarni hisobga olgan holda obodonlashtirish obyektlarini sanitariya jihatidan tozalash (supurish, suv quyish, yuvish, changdan va qordan tozalash, sirpanchiqlarga qarshi kurashish, irrigatsiya xo‘jaligi obyektlarini mexanik usulda tozalash va ko‘chalarni yuvish);
 ko‘chalar, xiyobonlar, yodgorlik majmualari va umumiy foydalaniladigan boshqa yashil zonalarni ko‘kalamzorlashtirish, daraxtzorlarni saqlash (parvarish qilish), sug‘orish bo‘yicha agrotexnika tadbirlarini amalga oshirish, zararkunandalar va kasalliklarga qarshi kurashish;
 yo‘l-ko‘prik xo‘jaligidan (ko‘chalarning qatnov qismidagi yo‘l qoplamasi, yo‘lkalar, to‘xtash joylaridagi shiyponlar, yer osti o‘tish joylari, ko‘priklar, transport yo‘llari ajraladigan joylar va ko‘tarma ko‘priklar, yo‘l chetidagi bordyurlar, suv ajratish tarmoqlari va boshqa sun’iy inshootlardan) foydalanish; 
 drenaj xo‘jaligi obyektlaridan (vertikal va gorizontal quduqlar, ochiq va yopiq kollektorlar, favvoralar, sun’iy suv havzalari, yer osti va yomg‘ir suvlarini chiqaradigan nasos stansiyalaridan) foydalanish; 
 elektr energiyasini tejash maqsadida zamonaviy asbob-uskunalar va texnologiyalarni joriy etgan holda yo‘llar va ko‘chalarning tashqi yoritish ishlarini muvofiqlashtirish; 
 nazoratsiz, shu jumladan, egasiz itlar, mushuklar va yirtqich hayvonlarni veterinariya-sanitariya qoidalariga rioya qilgan holda tutish hamda veterinariya va chorvachilikni rivojlantirish bo‘limlariga olib kelish ishlarini nazorat qilish; 
 qabristonlarni saqlash hamda ular hududida obodonlashtirish va ko‘kalamzorlashtirish ishlarini olib borish. 
 4. Belgilansinki:
 Toshkent viloyati hokimligi huzuridagi Obodonlashtirish bosh boshqarmasi boshlig‘i Toshkent viloyati hokimining qaroriga muvofiq;
 shahar va tuman Obodonlashtirish boshqarmalari boshliqlari hududiy hokimliklarning tavsiyanomasiga asosan Obodonlashtirish bosh boshqarmasining buyrug‘iga muvofiq lavozimga tayinlanadi va lavozimdan ozod etiladi.
 5. O‘zbekiston Respublikasi Moliya vazirligi Toshkent viloyati xokimligining hisob-kitoblari asosida Obodonlashtirish bosh boshqarmasini saqlash bilan bog‘liq xarajatlar uchun zarur bo‘lgan mablag‘larni 2019-yilda Toshkent viloyati mahalliy budjetining xarajatlari parametrlari doirasida, 2020-yildan boshlab esa O‘zbekiston Respublikasi Davlat budjeti parametrlarida nazarda tutsin.
 6. Toshkent viloyati hokimligi bir oy muddatda Obodonlashtirish bosh boshqarmasi haqidagi nizomni ishlab chiqsin va belgilangan tartibda tasdiqlasin. 
 7. O‘zbekiston Respublikasi Moliya vazirligi Toshkent viloyati hokimligi bilan birgalikda Obodonlashtirish bosh boshqarmasiga bitta yengil avtomobil va bitta maxsus texnika bilan ta’minlash uchun zarur mablag‘larni ajratsin.
 8. Toshkent viloyati hokimligi yangi tashkil etilgan Obodonlashtirish bosh boshqarmasini Toshkent viloyati, Nurafshon shahri, Xurramlik ko‘chasi, 46-uy manzilida joylashgan binoga tekin foydalanish huquqi bilan joylashtirsin. 
 9. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari — transport vaziri A.J. Ramatov va Toshkent viloyati hokimi vazifasini bajaruvchi R.Q. Xolmatov zimmasiga yuklansin.